**Xurxo Lorenzo Fernández**, nado en Ourense o 11 de febreiro de 1910 e morto en Zaragoza o 2 de abril de 1934, foi un investigador e debuxante, irmán do coñecido etnógrafo Xaquín Lorenzo, *Xocas*, tres anos maior ca el.

Traxectoria
-----------

A causa da morte do pai, o escritor e caricaturista José Laurentino Lorenzo Álvarez (*Tabarra*), a finais de 1923, a nai, Joaquina Fernández Barcia, ten que marchar a Arxentina e os irmáns sepáranse para ir vivir Xurxo a Vigo, co avó materno, e Xaquín a Lobeira (Ourense). Xurxo pronto manifesta a súa habilidade no debuxo, así como para tocar diferentes instrumentos musicais.

Aínda que comeza a estudar Arquitectura en Madrid, abandonou a carreira e matriculouse en 1931, co seu irmán, en Santiago de Compostela, para estudar Filosofía e Letras. Os dous irmáns involúcranse no movemento galeguista, no que xa participaran en Ourense, e colaboran co Seminario de Estudos Galegos, no que é nomeado Segredario de Actas en 1932. Estas actividades rematan provocando algúns enfrontamentos cos seus profesores, polo que se ven obrigados a pedi-lo traslado a Zaragoza en 1933, onde Xurxo morre ó pouco de chegar, a consecuencia dunha septicemia.

A pesar do prematuro da súa morte, escribiu diversos traballos en distintas materias vinculadas con Galicia, como arte, historia, arqueoloxía, etnografía ou epigrafía, que publicou en *Nós*, no *Arquivos do Seminario de Estudos Galegos* e outras revistas, só ou en colaboración co seu irmán, con Florentino López Cuevillas, Fermín Bouza-Brey e outros.

Exemplos destes traballos son as seguintes publicacións:

Xaquín e Xurxo Lorenzo con súa nai Joaquina Fernández Barcia, c. 1930.
* "Un casamento na Lobeira" (*Nós* 58, 15 de outubro de 1928, 186-188)
* "A cristianización do castro de Monterrei" (*Nós* 94, 15 de outubro de 1931, 188-191)
* "Notas do meu diario arqueolóxico" (*Nós* nº 124-125, abril-maio 1934, 74-88)
* "Tres estacións de arte rupestre da Serra do Leboreiro", con Luciano Fariña (*Nós* 115, 25 de xullo de 1933, 124-132)
* "Blasós de Ourense" (*Arquivos do Seminario de Estudos Galegos", vol. V, 1930, 155-169; vol. VI, 1932, 259-276)*
* "Catálogo dos castros galegos. Terra de Lobeira", co seu irmán Xaquín e Cuevillas (*Nós* 116, 15.08.1933, 174-182; 117, 15.09.1933, 189-200; 118, 15.10.1933, 211-224)

Sepultura no cemiterio de S. Francisco.
Como debuxante, ilustrou *O señor feudal*, de Vicente Risco e é súa a portada de *Autonomía*, de Ramón Villar Ponte. Un dos seus debuxos máis reproducidos é o *Xogador de porca*.

Ramón Otero Pedrayo dixo del, no *Libro dos Amigos*, que "*de ter vivido máis anos sería o mestre e o poeta da súa xeración, cumpridor do voto e arelanza de Vicetto e de Pondal*".

En novembro de 2010, o Museo do Pobo Galego presentou unha exposición *Debuxos de Lobeira. Plumillas de Xurxo Lorenzo e fotografías de Mark Ritchie*.

Notas
-----

1. ↑  Na *Gran Enciclopedia Galega Silverio Cañada* dáse o 3 de abril como data da morte.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Xurxo Lorenzo Fernández Modificar a ligazón no Wikidata*** |

### Bibliografía

* Fernández del Riego, F. (1992) [1990]. *Diccionario de escritores en lingua galega* (2ª ed.). Do Castro. p. 247. ISBN 84-7492-465-0.
* Fraguas, Antón; et al. (2005). "Lorenzo Fernández, Xurxo". *Gran Enciclopedia Galega* (DVD). El Progreso. ISBN 84-87804-88-8.
* Risco, Vicente: "Xurxo Lourenzo Fernández 1910-1934", en *Nós* nº 124-125, abril-maio 1934, px. 63-73.

### Outros artigos

* Tabarra
* Ultreya
* *Universitarios. Revista de la F.U.E.*

### Ligazóns externas

* "O Museo do Pobo mostra os debuxos de Xurxo Lorenzo "Arquivado 04 de marzo de 2016 en Wayback Machine. *Galicia Hoxe*, 15/11/2010.
* *Xurxo Lorenzo en Celanova* cadernoarraiano.blogspot.com 29/3/2007.

|  |  |
| --- | --- |
| Control de autoridades | 
* Wd: Q12402967
* WorldCat
* VIAF: 169304214
* BNE: XX1613854

 |